મફત મારફતિયા એકલા છે, વિધુર છે અને પોતાના દીકરા સાથે રહે છે. એક વખત મફતભાઈની ઓળખાણ માલતી સાથે થાય છે. માલતીને મળતાંની સાથે જ મફતભાઈની લાઇફમાં રોનક આવી જાય છે અને સાવ ફિક્કી થઈ ગયેલી તેમની જિંદગીમાં નવી ચમક ઉમેરાઈ જાય છે, પણ દીકરો સુકેતુ આ વાત સ્વીકારી નથી શકતો. જે સમયે દીકરાનાં લગ્ન તેની ગર્લફ્રેન્ડ રશ્મિ સાથે કરાવવાની વાત ચાલતી હોય એવા સમયે બાપ લગ્ન કરવા દોડે તો એ કેવું લાગે? સુકેતુ અને રશ્મિ આ સંબંધોથી ખુશ નથી તો પંડિત પણ માને છે કે મફત-માલતીનું સાથે રહેવું જોખમભરેલું છે. હવે મુદ્દો એ આવે છે કે મફતભાઈએ શું કરવું જોઈએ. દીકરાની ખુશી અને પંડિતની ભવિષ્યવાણીને ધ્યાનમાં રાખવી જોઈએ કે જે વ્યક્તિ જતી જિંદગીએ પણ તેમની લાઇફમાં ખુશીઓ લાવી છે એ વ્યક્તિની સાથે બાકી વધેલાં વષોર્માં આગળ વધવું જોઈએ. નાટકના દિગ્દર્શક અને પ્રોડ્યુસર ફિરોઝ ભગત કહે છે, ‘આ પ્રકારની વિટંબણાઓ અનેક લોકોના જીવનમાં આવી છે. ઍન્ટિક થઈ ગયેલી એજ પર જ્યારે કોઈનો સાથ મળે ત્યારે પહેલો વિચાર એ જ આવતો હોય છે કે હવે આવું સ્ટેપ લઈશું તો લોકો શું વિચારશે. આ જે વિચાર છે એ વિચારનો જવાબ એટલે આ નાટક.’